Document ID: 32001D0574

Title and Content:
Απόφαση της Επιτροπής της 13ης Ιουλίου 2001 για τον καθορισμό κοινού δείκτη φορολογικής σήμανσης του πετρελαίου ντίζελ και του φωτιστικού πετρελαίου [κοινοποιηθείσα υπό τον αριθμό Ε(2001) 1728] (2001/574/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, τη συνθήκη για την ίδρυση της Ευρωπαϊκής Κοινότητας, την οδηγία 95/60/ΕΚ του Συμβουλίου, της 27ης Νοεμβρίου 1995, σχετικά με τη φορολογική σήμανση του πετρελαίου ντίζελ και του φωτιστικού πετρελαίου [1], και ιδίως το άρθρο 2, παράγραφος 2, Εκτιμώντας τα ακόλουθα: (1) Για την εύρυθμη λειτουργία της εσωτερικής αγοράς, και ιδίως για την αποτροπή της φοροδιαφυγής, η οδηγία 95/60/ΕΚ προβλέπει ένα κοινό σύστημα σήμανσης για τα πετρέλαια ντίζελ, που υπάγονται στον κωδικό ΣΟ 27100069, και για το φωτιστικό πετρέλαιο, που υπάγεται στον κωδικό ΣΟ 27100055, τα οποία διατέθηκαν στην κατανάλωση αφορολόγητα ή με μειωμένο συντελεστή ειδικού φόρου κατανάλωσης. Μετά το 1996, ο πρώτος κωδικός διαχωρίστηκε στους κωδικούς ΣΟ 27100066, 27100067 και 27100068 προκειμένου να ληφθεί υπόψη η περιεκτικότητα του πετρελαίου ντίζελ σε θείο. (2) Στο πλαίσιο της διαδικασίας επιλογής του προϊόντος που θα χρησιμοποιηθεί ως κοινός δείκτης φορολογικής σήμανσης, οι ουσίες που υποβλήθηκαν μετά από πρόσκληση εκδήλωσης ενδιαφέροντος αποτέλεσαν αντικείμενο ενδελεχούς τεχνικής εξέτασης με τη βοήθεια του Κοινού Κέντρου Ερευνών και των εθνικών εργαστηρίων των τελωνείων δεκατεσσάρων κρατών μελών καθώς και άλλων χημικών ινστιτούτων και ομάδων εμπειρογνωμόνων. (3) Οι έρευνες αυτές κατέδειξαν ότι η ουσία Solvent Yellow 124 πληροί τις περισσότερες από τις απαιτούμενες προϋποθέσεις, τηρώντας έξι από τα επτά κριτήρια που αναφέρονταν στην πρόσκληση εκδήλωσης ενδιαφέροντος. (4) Σύμφωνα με την επιστημονική επιτροπή για την τοξικότητα, την οικοτοξικότητα και το περιβάλλον, η ουσία Solvent Yellow 124 δεν προκαλεί αποδεδειγμένα επιπρόσθετους κινδύνους για την υγεία και το περιβάλλον. (5) Το προϊόν αυτό πρέπει επομένως να καθορισθεί ως κοινός δείκτης για τη φορολογική σήμανση κατά την έννοια της οδηγίας 95/60/ΕΚ και να πληροί τις προϋποθέσεις της εν λόγω οδηγίας. Το επίπεδο σήμανσης πρέπει να είναι τουλάχιστον 6 mg δείκτη ανά λίτρο πετρελαιοειδούς. (6) Μολονότι η ουσία Solvent Yellow 124 προστατεύεται με δίπλωμα ευρεσιτεχνίας σε έξι κράτη μέλη, η διάθεση του εξασφαλίζεται με τη σύναψη συμφωνιών άδειας εκμετάλλευσης. (7) Η παρούσα απόφαση δεν απαλλάσσει καμία επιχείρηση από τις υποχρεώσεις της δυνάμει του άρθρου 82 της συνθήκης. (8) Είναι σκόπιμο να προβλεφθεί επαρκής περίοδος πριν από την έναρξη εφαρμογής της παρούσας απόφασης προκειμένου να επιτραπεί στις εθνικές διοικήσεις και στη βιομηχανία να προετοιμασθούν για την αποτελεσματική χρησιμοποίηση του κοινού δείκτη φορολογικής σήμανσης. (9) Λαμβάνοντας υπόψη τις δυνατότητες που παρέχουν οι μελλοντικές επιστημονικές εξελίξεις, είναι σκόπιμο να καθοριστεί προθεσμία για την επανεξέταση της παρούσας απόφασης. (10) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ειδικών φόρων κατανάλωσης, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Ο κοινός δείκτης που προβλέπεται στην οδηγία 95/60/ΕΚ για την σήμανση όλων των πετρελαιοειδών που εμπίπτουν στους κωδικούς ΣΟ 27100066, 27100067 και 27100068, καθώς και του φωτιστικού πετρελαίου που εμπίπτει στον κωδικό ΣΟ 27100055, είναι η ουσία Solvent Yellow 124, όπως ορίζεται στο παράρτημα της παρούσας απόφασης. Το επίπεδο σήμανσης πρέπει να είναι τουλάχιστον 6 mg δείκτη ανά λίτρο πετρελαιοειδούς. Άρθρο 2 Η παρούσα απόφαση θα επανεξετασθεί το αργότερο μέχρι τις 31 Δεκεμβρίου 2006, υπό το πρίσμα τεχνικών εξελίξεων στον τομέα των συστημάτων σήμανσης και λαμβάνοντας υπόψη την ανάγκη καταπολέμησης της δόλιας χρησιμοποίησης πετρελαιοειδών που απαλλάσσονται ή υπόκεινται σε μειωμένο συντελεστή ειδικού φόρου κατανάλωσης. Η παρούσα απόφαση θα επανεξετασθεί νωρίτερα εάν διαπιστωθεί ότι η ουσία Solvent Yellow 124 προκαλεί επιπρόσθετες ζημίες στην υγεία ή το περιβάλλον. Άρθρο 3 Η παρούσα απόφαση εφαρμόζεται από την 1η Αυγούστου 2002. Άρθρο 4 Η παρούσα απόφαση απευθύνεται στα κράτη μέλη. Βρυξέλλες, 13 Ιουλίου 2001.

Classification Labels:
1212
1179
249

Label Descriptions:
{"1212": "Υδρογονάνθρακες", "1179": "Βιομηχανία πετρελαίου", "249": "ΒΙΟΜΗΧΑΝΙΑ"}

EuroVoc IDs (Original): 1274
1432
3641
2364
1021

EuroVoc IDs (Expanded): 1274
1432
3641
2364
1021

Dataset Source: meu

Split: train